KIRJALLINEN KYSYMYS E-3539/98

esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle

(25. marraskuuta 1998)

Aihe: Castrovidon patohanke (Palacios de la Peña, Burgosin provinssi, Espanja)

Espanjan julkisten töiden ministeriö suunnittelee kapasiteetiltaan 111 kuutiohehtometrin padon rakentamista Arlanzan jokeen Burgosin provinssiin. Tämä pato on vuoristoalueella vakava ympäristöhaitta ja koskettaa useita kuntia, erityisesti Palacios de la Peñaa, jotka jäävät tulvavesien alle.

1. Onko komissio tietoinen tästä tilanteesta?

2. Onko hankkeelle myönnetty yhteisön rahoitusta?

3. Voisiko komissio pyytää saada tietoja niistä toimenpiteistä, joita toimivaltaiset viranomaiset aikovat toteuttaa sen takaamiseksi, että hanke ei aiheuta vakavia ympäristövahinkoja eikä huononna vuoristoalueen asukkaiden elinolosuhteita?

4. Mitä toimia komissio aikoo toteuttaa varmistaakseen, että ympäristöalaa koskevia yhteisön säännöksiä ja erityisesti seuraavia direktiivejä noudatetaan asianmukaisesti:

a) 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista

b) 90/313/ETY(2) ympäristöä koskevan tiedon saannin vapaudesta

c) 92/43/ETY(3) luontotyyppien sekä luonnonvaraisen eläimistön ja kasviston suojelusta?

5. Voisiko komissio tiedottaa tämän asian kehittymisestä?

Komission jäsenen Ritt Bjerregaardinkomission puolesta antama vastaus

(8. helmikuuta 1999)

1. Komissio ei ole tietoinen arvoisien parlamentin jäsenten tarkoittamista seikoista.

2. Euroopan aluekehitysrahasto tai koheesiorahasto eivät ole rahoittaneet Castrovidon patohanketta.

3. ja 4. Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY 2 artiklassa säädetään, että ennen luvan myöntämistä arvioidaan niiden hankkeiden vaikutukset, joilla on todennäköisesti merkittäviä ympäristövaikutuksia. Säännöstä sovelletaan direktiivin liitteissä I ja II lueteltuihin hankkeisiin. Liitteessä II olevan 10 kohdan f alakohdassa mainitaan patojen rakentaminen. Direktiivin 4 artiklan 2 kohdan mukaisesti liitteessä II mainittuihin luokkiin kuuluvien hankkeiden vaikutukset arvioidaan, jos jäsenvaltiot toteavat niiden laadun sitä vaativan.

Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY 3 artiklassa säädetään, että viranomaisia vaaditaan saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Pelkästään kirjallisessa kysymyksessä olleiden seikkojen perusteella komissio ei pysty arvioimaan, ovatko Espanjan viranomaiset vastaanottaneet tiedon saantia koskevan pyynnön, johon ne eivät ole vastanneet asianmukaisesti.

Espanjan viranomaiset eivät ole luokitelleet padon alle jäävää aluetta luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(4) 4 artiklassa tarkoitetuksi lintujen erityissuojelualueeksi. Sitä ei ole myöskään määritelty lintujen kannalta merkittäväksi alueeksi Euroopassa. Alue ei ole Espanjan viranomaisten luettelossa ehdolla Natura 2000 -alueeksi. Viranomaiset toimittivat tämän luettelon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY 4 artiklan mukaisesti. Tässä tilanteessa ja pelkästään kirjallisessa kysymyksessä esitettyjen seikkojen perusteella komissio ei voi todeta, voidaanko edellä tarkoitettuja direktiivejä soveltaa tähän tapaukseen.

Komissio ottaa yhteyttä viranomaisiin varmistaakseen, että direktiiviä 85/337/ETY on sovellettu asianmukaisesti kirjallisessa kysymyksessä esitettyihin seikkoihin.

5. Komissio ilmoittaa arvoisille parlamentin jäsenille tiedot toimien tuloksista.

(1) EYVL L 175, 5.7.1985, s. 40.

(2) EYVL L 158, 23.6.1990, s. 56.

(3) EYVL L 206, 22.7.1992, s. 7.

(4) EYVL L 103, 25.4.1979.